उत्तराखंड: उधमसिंह नगर में 129 और देहरादून में 35 कथित "अवैध" मदरसे मिले!

उत्तराखंड में सरकार के निर्देश के बाद मदरसों की जांच शुरू हो गई है। शुरुआती दौर में ही कई मदरसे "अवैध" पाए जाने का दावा किया गया।

इनमें उधम सिंह नगर जिला सबसे ऊपर है, जहां "अवैध" रूप से मदरसे संचालित हो रहे हैं। इसके अलावा देहरादून जिले में भी अवैध रूप से संचालित मदरसों की जानकारी मिली है जिनकी गहनता से जांच की जा रही है।

उत्तर प्रदेश में "अवैध" मदरसों के खिलाफ सख्ती के बाद अब उत्तराखंड "अवैध" मदरसों की जांच होगी। जांच में दावा किया गया कि उधम सिंह नगर में तकरीबन 129 मदरसे "अवैध" रूप से संचालित किया जा रहे हैं। वहीं देहरादून में भी 35 मदरसे "अवैध" पाए गए हैं। यह ऐसे मदरसे हैं,जिनका उत्तराखंड मदरसा बोर्ड में पंजीकरण नहीं है।

सरकार के अल्पसंख्यक विभाग के अधिकारियों के मुताबिक जांच में "अवैध" पाए गए मदरसों के खिलाफ शासन स्तर पर कार्रवाई होगी। जल्द ही सभी जिलों से रिपोर्ट शासन को सौंप दी जाएगी। बताया कि "अवैध" रूप से जो मदरसों से संचालित हो रहे हैं उन्हें उत्तराखंड मदरसा बोर्ड से मान्यता प्राप्त नहीं है।